CELEX: C2006/060/46
Language: da
Date: 2006-03-11 00:00:00
Title: Sag C-465/05: Sag anlagt den  23. december 2005  af Kommissionen for De Europæiske Fællesskaber mod Den Italienske Republik

11.3.2006   
            
            
               DA
            
            
               Den Europæiske Unions Tidende
            
            
               C 60/24
            
         Sag anlagt den 23. december 2005 af Kommissionen for De Europæiske Fællesskaber mod Den Italienske Republik
   (Sag C-465/05)
   (2006/C 60/46)
   Processprog: italiensk
   Ved De Europæiske Fællesskabers Domstol er der den 23. december 2005 anlagt sag mod Den Italienske Republik af Kommissionen for De Europæiske Fællesskaber ved E. Traversa og E. Montaguti, som befuldmægtigede.
   
               1)
            
            
               Det fastslås, at Den Italienske Republik har tilsidesat pligterne efter artikel 43 EF og 49 EF, da den har fastsat følgende:
               
                           —
                        
                        
                           Virksomhed som privat sikkerhedsmedarbejder kan alene udøves, såfremt der forinden er afgivet troskabsed til Den Italienske Republik.
                        
                     
                           —
                        
                        
                           Virksomhed udøvet af et privat vagtfirma kan alene ske, såfremt der er meddelt tilladelse fra »Prefetto« (den statslige regionale myndighed).
                        
                     
                           —
                        
                        
                           Den nævnte tilladelse har begrænset territorial gyldighed, og udstedelsen er betinget af, hvor mange og hvor store de allerede eksisterende vagtfirmaer er på samme område.
                        
                     
                           —
                        
                        
                           De private vagtfirmaer skal have hovedkvarter i den enkelte provins, hvor de udøver virksomhed.
                        
                     
                           —
                        
                        
                           Virksomhedernes personale skal individuelt have tilladelse til at arbejde som vagtmænd.
                        
                     
                           —
                        
                        
                           Vagtfirmaerne skal anvende et minimums- og/eller maksimumsantal ansatte for at kunne blive autoriseret.
                        
                     
                           —
                        
                        
                           Vagtfirmaerne skal stille sikkerhed ved den lokale repræsentant for den statslige finansforvaltning.
                        
                     
                           —
                        
                        
                           Prisen for de private vagtydelser fastsættes efter tilladelse fra »Prefetto« i forbindelse med en bestemt margen.
                        
                     
         
               2)
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Virksomheden som privat sikkerhedsmedarbejder har ikke karakter af direkte og særlig deltagelse i udøvelsen af offentlig myndighed. Virksomheden kan heller ikke blive omfattet af undtagelsen i traktatens artikel 45 og 55 om henholdsvis etableringsretten og den frie udveksling af tjenesteydelser.
   
               1)
            
            
               Den pligtmæssige edsaflæggelse udgør en uberettiget og uforholdsmæssig hindring i forhold til det mål, der skal opnås ved den pågældende art af erhvervsvirksomhed som privat sikkerhedsmedarbejder. Den formelle edsaflæggelse gør det vanskeligere dels for etableringsmuligheden og dels i almindelighed for adgangen til det italienske marked for tjenester ydet af private vagtfirmaer for erhvervsdrivende i Fællesskabet med den virkning, at de ganske afskrækkes fra at søge tilladelse.
            
         
               2)
            
            
               Kravet om tilladelse for den, der vil yde tjenester via et privat vagtfirma i Italien uden hensyn til de tilsvarende pligter, der påhviler yderen af sådanne tjenester allerede i den medlemsstat, hvor den pågældende er etableret, udgør en uberettiget hindring for den frie udveksling af tjenesteydelser.
            
         
               3)
            
            
               En EF-virksomhed på området, som ønsker at etablere sig i Italien og operere på et område af en vis størrelse, skal erhverve tilladelse i lige så mange af de provinser, som virksomheden ønsker at udøve sin aktivitet i (Italien har 104 provinser). Sådanne tilladelser vil desuden ikke kunne meddeles af den kompetente statsforvaltning (»Prefetto«) henset til antallet og størrelsen af de virksomheder, der allerede opererer på det samme område.
            
         
               4)
            
            
               En virksomhed, der ønsker at etablere sig i Italien, skal råde over lige så mange lokaler, som der er opnået tilladelse i de dækkede provinser, uden at det er nødvendigt for at yde tjenesten. Det må desuden antages, at den omstændighed, at der er fastsat en pligt til at være i besiddelse af lokaler, er ensbetydende med at sætte en stopper for den frie udveksling af tjenesteydelser henset til, at der er krav om etablering til den, som arbejder under en ordning om grænseoverskridende ydelse af sådanne tjenester.
            
         
               5)
            
            
               I tilfælde af ikke-regelmæssige ydelse af tjenester på sikkerhedsområdet kræver den italienske lovgivning stedse, at den enkelte ansatte individuelt har tilladelse til at udøve sin virksomhed i Italien, og lovgivningen tager ikke hensyn til den kontrol, som den enkelte edsvorne sikkerhedsmedarbejder allerede er underkastet i hjemstaten.
            
         
               6)
            
            
               De af »Prefetti« udstedte tilladelser kan indeholde angivelse af et minimums- og/eller maksimumsantal ansatte. Såfremt disse grænser ikke overholdes, medfører det tilbagekaldelse af tilladelsen. Sådanne bestemmelser udgør en hindring for etableringsretten og den frie udveksling af tjenesteydelser og er navnlig af en sådan art, at de ganske kan udelukke adgangen til markedet for små virksomheder.
            
         
               7)
            
            
               Pligten til at stille sikkerhed ved den statslige finansforvaltning (»Cassa depositi e prestiti«) for de virksomheder, der ønsker at yde tjeneste via et privat vagtfirma, hvilken pligt er fastsat af italiensk lovgivning, tager ikke hensyn til de tilsvarende pligter af formålsbestemt art, som tjenesteyderen allerede er undergivet i den medlemsstat, hvori han er etableret.
            
         
               8)
            
            
               Begrænsningerne for den frie fastsættelse af priserne udgør en yderligere hindring for såvel etableringsfriheden som den frie udveksling af tjenesteydelser. En ny erhvervsdrivende, som søger at komme ind på et bestemt marked, skal nemlig indrette sig efter konkurrenterne, og prisen for ydelserne udgør en yderst vigtig faktor med henblik på at skaffe sig kunder.